Ford Ranger Thunder ŉ MacGyver-mesIn die motorjoernalistiek meet party joernaliste of uitgewers hul staal aan ŉ langtermyn-toetsmotor. Sou ons dieselfde gedoen het, kon ons nou eintlik ŉ bietjie spog. Maroela Media het sy heel eerste langtermyn-toetsmotor. En dis nie sommer enige tjor nie, nee. Vir my sondes in die eerste episode van Perdekrag het Ford besluit dat ek eenvoudig te min tyd al in ŉ Ranger deurgebring het. Ek moet dus ses maande met een verwyl … om beter te leer ken waaroor gaan #livingtherangerlife. Ford het aanvanklik beplan om vir ons ŉ XL Sport te gee, maar ons het een voorvereiste gehad. Vir Perdekrag vervoer ons ŉ kleinhuisie vol gereedskap wat net duskant ŉ halfmiljoen rand kos … dus het ons ŉ sluitbare rolluik nodig gehad. Die een wat hulle met ŉ rolluik beskikbaar gehad het, was ŉ Ford Ranger Thunder 2.0 Bi-Turbo-dubbelkajuit 4×4 outo. Nou ja, dis die groot meneer. Ons bakkie het al sy eerste paar weke met ons deurgebring – en enige bakkie wat sy sout werd is, skrik vir niks. Ons Thunder het al ŉ kluis gaan haal, ŉ waentjie gesleep, weggegaan vir ŉ naweek, twee episodes van Perdekrag geskiet, gehelp trek, woonwa gesleep, dam toe gegaan en staan nou rustig in die parkeerterrein by die kantoor en skep ŉ bietjie asem. Daar het nou al klomp mense die Ranger onder hande gehad, en hulle kan nie ophou kommentaar lewer oor hoe luuks die bakkie is nie – ook die gehalte aan die binneruim, hoe stil dit is in die kajuit en die uitstekende bougehalte. In dié artikel wil ek die Thunder welkom heet. Ons sal sy sterk- en swakpunte in verskeie artikels oor die volgende ses maande uitsonder. Sy eerste sterkpunt wat ek in dié artikel sal uitlig, is die veelsydigheid van die voertuig. ŉ Dubbelkajuit met ŉ sluitbare rolluik op die bak word eenvoudig ŉ MacGyver-mes. Die Thunder kan 4×4, ŉ gesin van vyf huisves, 3,5 ton sleep, ŉ klomp goed in die laaibak veilig hou … die lysie hou aan. Ek dink mettertyd gaan dit moeilik raak om swakpunte te identifiseer, maar daar is dalk net een, tyd sal leer. Die voertuig lyk só: 6 jaar/ 90 000 km diensplan